b'\n_START_ARTICLE_\nEtru\xc5\xa1\xc4\x8danska mitologija\n_START_PARAGRAPH_\nEtru\xc5\xa1\xc4\x8danska mitologija vsebuje celo vrsto obredov in verovanj ter delovanje sve\xc4\x8denikov, ki so jih imenovali haruspici in auguri. Prerokovali so iz drobovine \xc5\xbertvovanih \xc5\xbeivali, zlasti pomembna so bila jetra. V Piacenzi v Italiji so arheologi na\xc5\xa1li bronasta jetra, ki so bila poslikana z raznimi simboli in napisi razli\xc4\x8dnih bo\xc5\xbeanstev, ki predstavljajo etru\xc5\xa1\xc4\x8danski Panteon bogov, obenem pa tudi njihovo predstavo o svetu._NEWLINE_Glavni bog etru\xc5\xa1\xc4\x8danskega Panteona je Tinia ali Tins, ki je bil gospodar treh vrst strel -(bliskov), bil pa je dejansko podrejen najvi\xc5\xa1jim silam v podobah 12 bogov-svetnikov, ki so se imenovali consentes, to ka\xc5\xbee na povezave z astrologijo vzhoda. \xc5\xa0est bogov je bilo mo\xc5\xa1kega spola in \xc5\xa1est \xc5\xbeenskega spola, kar daje asociacijo na znake zodiaka._NEWLINE_Poleg Tinia so v trojici vrhovnega boga vedno boginja Uni in Menrva. Menrva(Minerva) naj bi se zapisala tudi kot Dne ali gr\xc5\xa1ko Atena._NEWLINE_Celotna bronasta jetra so razdeljena na segmente in odvisno od lege segmenta, levo-desno, zgoraj-spodaj, je bilo, kak\xc5\xa1ne zna\xc4\x8dilnosti ima posamezno bo\xc5\xbeanstvo, je dobronamerno ali je zlonamerno in \xc5\xa1e kak\xc5\xa1no, ki ga \xc5\xa1e do danes niso uspeli razvozlati. Hepatoskopija - prerokovanje iz jeter je bila sicer raz\xc5\xa1irjena v Babilonu, vendar direktne povezave z Etru\xc5\xa1\xc4\x8dani nima. Arheologi smatrajo, da so najdena bronasta jetra bila u\xc4\x8dni pripomo\xc4\x8dek za \xc5\xa1olanje mladih prerokovalcev. Jetra imajo v osrednjem delu tri izbokline piramidaste oblike, kar naj bi kazalo na zdravo \xc5\xbeival, oziroma na zdravo \xc5\xbeivljenjsko okolje in ravnanje z \xc5\xbeivaljo, \xc4\x8de teh ni bilo, je bil to slab znak, prerokovalec je \xc2\xbbopazil\xc2\xab\xc2\xa0neprijetnosti v bodo\xc4\x8dnosti mesta, ljudi, okolja in potrebno je bilo napraviti dolo\xc4\x8dene \xc2\xbbukrepe\xc2\xab, da se okolje\xc2\xa0\xc2\xbburavnote\xc5\xbei\xc2\xab._NEWLINE_V bogoslovju so bili Etru\xc5\xa1\xc4\x8dani zelo napredni, imeli so bogato literaturo za to podro\xc4\x8dje, to so bila dela; Libri figurales, Libri rituales, Libri haruspicini, Libri fatales, Libri acherontici ter Libri ostentaria. Te verske knjige so obravnavale obrede, uroke, zarotitve, \xc4\x8dlove\xc5\xa1ko usodo, posmrtnost, razlago \xc4\x8dude\xc5\xbeev, spokornost, kesanje. Isto\xc4\x8dasno pa so bile to tudi zbirke zakonov za ravnanje in vladanje v Etruriji, zelo verjetno pa so bile dostopne le vi\xc5\xa1jim duhovnikom, vladarjem in plemstvu. Knjige so bile verjetno prepisane v Rimu v \xc4\x8dasu kraljevanja Tarkvinija Priska in so bile v veljavi vse do padca monarhije, dokler so bila \xc5\xa1e vsa verstva enakopravna.\n_START_SECTION_\nPlutarhovo poro\xc4\x8dilo\n_START_PARAGRAPH_\nPlutarh v svojih zapisih detajlno govori o osnovanju Rima po etru\xc5\xa1\xc4\x8danskem ritualu. Najprej so ustanovitelji mesta-dr\xc5\xbeave  izkopali jamo mundus, vanjo so zmetali razli\xc4\x8dne plodove, kateri so bili potrebni za \xc5\xbeivljenje v hi\xc5\xa1i. Vsak prisotni je vrgel v jamo prgi\xc5\xa1\xc4\x8de zemlje iz svoje domovine. Jama je bila center, okoli katerega so bile ozna\xc4\x8dene konture mesta. Nato je ustanovitelj osebno vpregel bika in kravo v telege s plugom in zarezal globoko brazdo. \xc5\xa0tevilo vrat etru\xc5\xa1\xc4\x8danskega mesta je bilo povezano s \xc5\xa1tevilom 3. Skrajni sever - linija cardo - (zarezane s plugom) se je kon\xc4\x8dal z Akropolo. Tudi organizacija prebivalstva je bila povezana s \xc5\xa1tevilom 3, tako so obstajale 3 tribe vsaka od trib pa se je delila na 4 kurije, kar se\xc5\xa1teto daje naslednjo sakralno \xc5\xa1tevilo 12. Pri obredu ustanovitve mesta so tudi \xc5\xbertvovali \xc5\xbeival ker so potrebovali njena jetra, saj so bila center \xc5\xbeivljenja \xc5\xbeivali, mesto bivanja njene du\xc5\xa1e in isto\xc4\x8dasno ogledalo, katero je prikazovalo stanje kozmosa v trenutku posvetitve.\n_START_SECTION_\nZveza etru\xc5\xa1\xc4\x8danskih mest\n_START_PARAGRAPH_\nZveza etru\xc5\xa1\xc4\x8danskih mest v Italiji ima od za\xc4\x8detka pojavljanja na tem prostoru neposredno povezavo z zanje zelo pomembnim \xc5\xa1tevilom 12. Etrurske zveze-unije mestnih dr\xc5\xbeav so bile skozi vso zgodovino sestavljene iz dvanajstih mest-dr\xc5\xbeav. Ob\xc4\x8dasno je kak\xc5\xa1no mesto odpadlo in so priklju\xc4\x8dili novo, tako je \xc5\xa1tevilo ostalo enako. Vsako leto so se sestali predstavniki vseh 12 mest na sre\xc4\x8danju v mestu, kjer so imeli tempelj bo\xc5\xbeanstva Voltumna. Na teh sre\xc4\x8danjih so prirejali tudi posebne igre zelo podobne olimpijskim igram v Olimpiji. Na teh igrah so se utrjevale politi\xc4\x8dne vezi mest, izvolili so tudi voditelja zveze. Tak\xc5\xa1en voditelj je nosil \xc4\x8dastni naslov etrurskih velika\xc5\xa1ev- Lucumon.  Ve\xc4\x8dino teh mest poznamo po ohranjenih imenih, kot so; Tarkvinija, Voljci, Voljsinija, Ruseli, Vetulonija, Papulonija, Kluzij, Arecij, Peruzija, Voltri, Fezuli, Kortona, verjetno je bilo v zvezi tudi mesto Veji do 4 st.pr.n\xc5\xa1t.- ko ga osvoji Rim.\n_START_SECTION_\nPosebna vloga mesta Spina\n_START_PARAGRAPH_\nEtru\xc5\xa1\xc4\x8dani so bili dobri trgovci, zato so dobro poznali pomen ladij in pomorstva \xc5\xa1e zlasti pa obmorskih pristani\xc5\xa1\xc4\x8d. V delti reke Pad so zato ustanovili pristani\xc5\xa1\xc4\x8de Spina, katero je v antiki stoletja slu\xc5\xbeilo za prekladanje raznovrstnega tovora in blaga z ladij, katere so plule po Jadranskem morju. To mesto- pristani\xc5\xa1\xc4\x8de je delovalo od 6.st.pr.n\xc5\xa1t.- do 3.st.pr.n\xc5\xa1t.- ko je bilo verjetno uni\xc4\x8deno zaradi ve\xc4\x8d vzrokov. Eden od vzrokov je lahko velika poplava, drugi sprememba toka reke Pad, tretji vdor Keltov v to podro\xc4\x8dje, lahko pa tudi kak\xc5\xa1na druga geolo\xc5\xa1ka ali zdravstvena sprememba. Pristani\xc5\xa1\xc4\x8de je bilo zapu\xc5\xa1\xc4\x8deno in za dve tiso\xc4\x8dletji zasuto. Arheologi so prvi\xc4\x8d na\xc5\xa1li nekropolo mesta leta 1922 v Valle Trebba, nato v letih 1954\xe2\x88\x921960 v Valle Pega in kon\xc4\x8dno po osu\xc5\xa1evalnih delih leta 1960, del pristani\xc5\xa1\xc4\x8da v Valle Mezzano. Tu so najdeni kanali, leseni piloti, mostovi, ceste in zgradbe ter kerami\xc4\x8dne vaze, amfore, vr\xc4\x8di. Danes je veliko teh najdb razstavljenih v muzeju bli\xc5\xbenjega mesta Ferrara. Meseca marca 2007 je bil obnovljeni muzej ponovno odprt. Arheologi smatrajo da je imelo mesto Spina direktno ladijsko zvezo z Atenami v Gr\xc4\x8diji po Jadranskem morju.'